ไอโอดีตั้ง"บัณฑิต"เป็นซีอีโอคนใหม่
ไอโอดีแต่งตั้ง"บัณฑิต"อดีตรองผู้ว่าการ ธปท.เป็นซีอีโอคนใหม่ เดินหน้าสร้างธรรมมาภิบาล-ต่อต้านทุจริตในบริษัทเอกชน
28 มิ.ย. 2554

ไอโอดีแต่งตั้ง"บัณฑิต"อดีตรองผู้ว่าการ ธปท.เป็นซีอีโอคนใหม่ เดินหน้าสร้างธรรมมาภิบาล-ต่อต้านทุจริตในบริษัทเอกชน



บัณฑิต
คณะกรรมการสมาคมส่งเสริมสถาบันกรรมการบริษัทไทย(ไอโอดี) ได้ประกาศแต่งตั้ง นายบัณฑิต นิจถาวร อดีตรองผู้ว่าการ ด้านเสถียรภาพนโยบายการเงิน ธนาคารแห่งประเทศไทย(ธปท.) ผู้เชี่ยวชาญด้านเศรษฐศาสตร์และการเงิน เป็นกรรมการผู้อำนวยการคนใหม่ แทนนายชาญชัย จารุวัสตร์ ให้มีผลตั้งแต่วันที่ 1ก.ค.ปีนี้ เพื่อให้มาสานงานในการส่งเสริมให้บริษัทในประเทศไทยมีธรรมมาภิบาล และมาตรฐานในการดำเนินงานที่ดีต่อต้านการทุจริตในภาคเอกชน
"การยกมาตรฐานการกำกับดูแลกิจการที่ดีเป็นสิ่งสำคัญสำหรับประเทศไทย ซึ่งจะช่วยให้เศรษฐกิจไทยเติบโตได้อย่างต่อเนื่องและยั่งยืน โดยเฉพาะในสถานการณ์ในปัจจุบันที่เต็มไปด้วยความท้าทายและการแข่งขันในด้านการระดมทุน"นายบัณฑิตกล่าว
ทั้งนี้ ไอโอดี ก่อตั้งมาตั้งแต่ปี 2542 หลังวิกฤตการเงินในไทย จัดตั้งขึ้นโดยการสนับสนุนจากธนาคารโลก ตลาดหลักทรัพย์แห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์(กลต.) ธปท. และมูลนิธิกองทุนพัฒนาระบบตลาดทุน เพื่อส่งเสริมการกำกับดูแลกิจการที่ดีของบริษัทไทย ปัจจุบันมีบริษัทร่วมเป็นสมาชิกกว่า 50 แห่ง